IEC ยกเลิกเพิ่มทุน PP หันมาเพิ่มทุน RO เผยแผนซื้อโรงไฟฟ้าชีวภาพ รวม 10.6MW
IEC ยกเลิกเพิ่มทุน PP หันมาเพิ่มทุน RO จำนวน 2.26 หมื่นล้านหุ้น ในอัตราส่วน 8 หุ้นเดิมต่อ 1 หุ้นเพิ่มทุนใหม่ ที่ราคาหุ้นละ 0.024 บ./หุ้น เผยมีแผนซื้อโรงไฟฟ้าชีวภาพ 4 โรง รวม 10.6MW ลงทุน 900 ลบ. 
5 พ.ย. 2558

บริษัท อินเตอร์แนชั่นเนิลเอนจีเนียริง จำกัด (มหาชน) หรือ IEC ปรับแผนการเพิ่มทุนจากเดิมที่จะเสนอขายหุ้นให้กับนักลงทุนในวงจำกัด (PP) เป็นการเสนอขายหุ้นให้กับผู้ถือหุ้นเดิมตามสัดส่วน (RO) จำนวน 2.26 หมื่นล้านหุ้น ในอัตราส่วน 8 หุ้นเดิมต่อ 1 หุ้นเพิ่มทุนใหม่ ที่ราคาหุ้นละ 0.024 บาท/หุ้น เพื่อให้เกิดประสิทธิผลและประโยชน์สูงสุดแก่บริษัทต่อไป
ทั้งนี้ที่ประชุมคณะกรรมการบริษัทวันนี้ อนุมัติให้ยกเลิกการจัดสรรหุ้น PP ที่เหลืออยู่เดิมทั้งหมดที่ยังไม่ได้จัดสรรจำนวน 24,028,655,000 หุ้น พาร์หุ้นละ 0.01 หุ้น และให้ความเห็นชอบนำหุ้นเพิ่มทุนที่ยังไม่ได้จัดสรรจำนวนดังกล่าวมาจัดสรรให้ผู้ถือหุ้นเดิม จำนวน 22,599,491,250 หุ้น ในอัตราส่วนหุ้น 8 หุ้นเดิมต่อ 1 หุ้นใหม่ ที่ราคาหุ้นละ 0.024 บาท/หุ้น โดยกำหนดวัน Record Date เพื่อสิทธิในการจองซื้อหุ้นเพิ่มทุนวันที่ 6 ม.ค.59 และกำหนดวันจองซื้อหุ้นและชำระค่หุ้นในวันที่ 1-5 ก.พ.59
ส่วนหุ้นเพิ่มทุนที่เหลือจำนวน 1,429,163,750 หุ้น บริษัทจะดำเนินการลดทุนจดทะเบียนที่ยังไม่ได้จัดสรรนี้ พร้อมกันไปกับการลดทุนจดทะเบียนหุ้นสามัญเพิ่มทุนที่เหลือจากการจัดสรรเสนอขายให้แก่ RO ต่อไป
สำหรับการใช้เงินที่ได้จากการระดมทุนครั้งนี้ จะใช้เป็นเงินทุนหมุนเวียนและดำเนินกิจการในโครงการต่างๆ โดยบริษัทคาดว่าจะระดมทุนได้ราว 542.38 ล้านบาท และยังมีเงินกู้ยืมจากโครงการต่างๆที่อยู่ระหว่างการดำเนินการด้วย ในวงเงินรวม 1.26 พันล้านบาท ทำให้แผนการใช้เงินของบริษัทจะมีทั้งหมด 1.8 พันล้านบาทเพื่อรองรับการขยายงาน
โดยแผนการใช้เงินลงทุนดังกล่าวรวมถึง แผนซื้อหุ้น GIDEC อีกจำนวน 50%  คืนจาก EGCO เงินลงทุน 210 ล้านบาท เพื่อให้มีสัดส่วนการถือหุ้นเป็น 100% และแผนการซื้อหุ้น 100% ของโรงไฟฟ้าชีวภาพดังกล่าว จำนวน 3 โรงในจ.สุพรรณบุรี และอีก 1 โรงในจ.กาญจนบุรี ทั้งนี้ บริษัทเป้าหมายดังกล่าวมีใบอนุญาตขายไฟฟ้า(PPA) จำนวนรวมกันทั้งสิ้น  10.6 เมกะวัตต์ คาดจะใช้เงินลงทุนราว 900 ล้านบาท ซึ่งคาดว่าการเข้าซื้อกิจการจะเกิดขึ้นภายในปี 59